Վանդակով և վարդերով ձու

«Վանդակով և վարդերով ձու» (), ոսկերչական ձու, որը դարձավ Ֆաբերժեի 52 զատկական ձվերից մեկը՝ պատրաստված Կարլ Ֆաբերժեի ընկերությունում Ռուսաստանի կայսերական ընտանիքի համար։ Այն ստեղծվել է 1907 թվականին Նիկոլայ II կայսեր պատվերով։ Ոսկերչական ձուն Նիկոլայը Զատկի տոնին նվիրել է կնոջը՝ կայսրուհի Ալեքսանդրա Ֆեոդորովնային։ Ձվի գինը կազմել է 8 300 ռուբլի։

Այսօր «Վանդակով և վարդերով ձու» կայսերական ոսկերչական ձուն պահպանվում և ցուցադրվում է Ուոլթերսի գեղարվեստի թանգարանում (Բալթիմոր, Մերիլենդ, Ամերիկայի Միացյալ Նահանգներ)։

Դիզայն 

«Վանդակով և վարդերով ձու» ոսկե ձուն պատված է գունատ կանաչ էմալով։ Զարդարված է ադամանդակուռ շերտերով, որոնք միմյանց հետ հատվելով ցանց են ստեղծում։ Ամբողջությամբ պատված է վարդերի կոկոններով։ Պատված է փայլատ, մուգ և բաց կանաչ էմալով պատրաստված տերևներով։ Ձվի երկու գագաթներին տեղադրված են մեծ ադամանդներ։ Ստորին գագաթին տեղադրված ադամանդի տակ գրված է ստեղծման տարեթիվը՝ «1907»: Ենթադրվում է, որ վերևի ադամանդի տակ եղել է միացագիր, որն այսօր չի պահպանվել։

Անակնկալ 
Այս պահի դրությամբ ձվի անակնկալը կորսված է։ Ըստ հետազոտողների, այն եղել է ադամանդակուռ մեդալիոն՝ արքայազն Ալեքսեյի դիմանկարով, որն արվել է փղոսկրի վրա ջրաներկով։

Պատմություն 
Նիկոլայ II կայսրը ձուն կնոջը՝ Ալեքսանդրա Ֆեոդորովնային 1907 թվականի Զատկի տոնին է նվիրել՝ ի նշանավորումն իրենց որդու՝ Ալեքսեյի երեքամյակին։ 1917 թվականի Ռուսական հեղափոխության ժամանակ հեղափոխականները հափշտակեցին կայսերական ձվերի հավաքածուն և ուղարկեցին Կրեմլի զինապալատ։ 1920 թվականին ձուն վաճառում են Փարիզում բնակվող ռուս աստանդական Ալեքսանդր Պոլովցովին։ 1930 թվականին այն գնում է Հենրի Ուոլթերսը՝ Բալթիմորից, որից հետո տեղափոխվում Ուոլթերսի գեղարվեստի թանգարան։ 1952 թվականից մշտական ցուցադրության է ներկայացված այդ թանգարանում։

Տես նաև 
 Ֆաբերժեի ձվեր

Ծանոթագրություններ

Արտաքին հղումներ 
 На сайте музея
 Императорские пасхальные яйца Фаберже
 A detailed article on the Rose Trellis Egg from wintraecken.nl

Ոսկերչություն
Ռուսաստանի պատմություն
1907 աշխատություններ
Ֆաբերժեի ձվեր
Ֆաբերժե